b'\n_START_ARTICLE_\nKim Jong-il\n_START_SECTION_\nVida primerenca\n_START_PARAGRAPH_\nSegons fonts occidentals i sud-coreanes, el nom de naixement de Kim Jong-il \xc3\xa9s Yuri Irsenovich Kim i hauria nascut en un poble de Viatskoe (o Viatsk), un campament militar siberi\xc3\xa0 prop de Kh\xc3\xa0barovsk (en la Uni\xc3\xb3 Sovi\xc3\xa8tica). All\xc3\xa0, el seu pare, Kim Il-Sung era un important l\xc3\xadder dels exiliats coreans comunistes i comandant de batall\xc3\xb3 en la 88a Brigada de l\'Ex\xc3\xa8rcit Roig, composta per guerrillers xinesos i coreans. Va n\xc3\xa9ixer el 16 de febrer de 1941, i posteriorment el seu any de naixement va ser ajustat per estar en harmonia en termes de d\xc3\xa8cades amb el del seu pare, Kim Il-sung._NEWLINE_La biografia oficial de Kim Jong-il mant\xc3\xa9 que va n\xc3\xa9ixer en un campament militar de la resist\xc3\xa8ncia contra l\'ocupaci\xc3\xb3 japonesa al muntanya Paektu a Corea, el 16 de febrer de 1942. Segons aquesta versi\xc3\xb3, l\'esdeveniment va ser presagiat per una oreneta i assenyalat amb l\'aparici\xc3\xb3 d\'una nova estrella al cel i un doble arc de Sant Mart\xc3\xad sobre la muntanya._NEWLINE_La mare de Kim Jong-il va ser la primera dona de Kim Il-sung, Kim Jong-suk. Kim era un nen quan va acabar la Segona Guerra Mundial. El seu pare va tornar a Pyongyang al setembre de 1945, i a finals de novembre va tornar a Corea en un vaixell sovi\xc3\xa8tic que va atracar en Unggi. La fam\xc3\xadlia va ser acollida en la mansi\xc3\xb3 d\'un antic oficial japon\xc3\xa8s a Pyongyang. El germ\xc3\xa0 m\xc3\xa9s jove de Kim, Shura Kim, va morir ofegat all\xc3\xad el 1947. La seva mare mor el 1949 a l\'edat de 32 anys, quan donava a llum al seu tercer fill._NEWLINE_Va rebre l\'educaci\xc3\xb3 prim\xc3\xa0ria i secund\xc3\xa0ria des de setembre de 1950 fins a agost de 1960 a l\'Escola Namsan de Pyongyang. Anys despr\xc3\xa9s es va llicenciar en economia pol\xc3\xadtica a la Universitat Kim Il Sung, on va estudiar des setembre de 1960 fins a mar\xc3\xa7 de 1964. En l\'\xc3\xa8poca de la seva graduaci\xc3\xb3, el seu pare, proclamat a les declaracions oficials del govern com el Gran L\xc3\xadder ja havia consolidat fermament el control del r\xc3\xa8gim.\n_START_SECTION_\nEn el Partit\n_START_PARAGRAPH_\nKim Jong-il va ingressar a les files del Partit dels Treballadors (PTC) el 22 de juliol de 1961, enmig d\'un multitudinari acte. Va comen\xc3\xa7ar a escalar-hi posicions despr\xc3\xa9s de la seva graduaci\xc3\xb3: va exercir primer com a instructor, despr\xc3\xa9s com a cap de secci\xc3\xb3, subcap i cap del departament del Comit\xc3\xa8 Central (CC) del PTC, en un per\xc3\xadode que va de juny de 1964 a setembre de 1973._NEWLINE_Electe membre del CC del Partit a l\'octubre de 1972 i secretari del CC el setembre de 1973. Va ser designat com a membre del Comit\xc3\xa8 Pol\xc3\xadtic del CC i successor de Kim Il Sung al febrer de 1974. Finalment, l\'octubre de 1980 va ser elegit membre del Presidium del Bur\xc3\xb3 Pol\xc3\xadtic del CC, secretari del CC i membre de la Comissi\xc3\xb3 Militar Central del Partit._NEWLINE_Durant els seg\xc3\xbcents tres lustres exerc\xc3\xad altres c\xc3\xa0rrecs, entre ells el de Ministre de Cultura i Cap d\'Operacions amb Corea del Sud. Mentrestant havia tornat a casar-se i tenia un altre fill, Kim Pyong-il, provocant una rivalitat intensa entre Kim Jong-il i el seu germanastre m\xc3\xa9s jove. Kim Pyong-il posteriorment va ser traslladat a ambaixades distants per mantenir als dos germans a\xc3\xafllats. Kim Pyong-il va ser enviat m\xc3\xa9s tard a Hongria com ambaixador. Aix\xc3\xb2 va ser probablement perqu\xc3\xa8 Kim pare no volia una lluita pel poder entre els seus dos fills._NEWLINE_Entre febrer de 1982 i setembre de 2003 va ser elegit diputat a la Suprema Assemblea del Poble per a les seves VII-XI Legislatures. En aquest temps Kim va comen\xc3\xa7ar a ser conegut com a Estimat L\xc3\xadder i el govern va comen\xc3\xa7ar a construir un culte de personalitat al voltant d\'ell igual que amb el seu pare, el Gran L\xc3\xadder. Kim Jong-il amb regularitat va ser aclamat pels mitjans de comunicaci\xc3\xb3 com el l\xc3\xadder incomparable i el gran successor de la causa revolucion\xc3\xa0ria. Va sorgir com la figura m\xc3\xa9s poderosa despr\xc3\xa9s del seu pare a l\'Estat._NEWLINE_Va ser elegit com a primer vicepresident del Comit\xc3\xa8 de Defensa Nacional en la Primera Sessi\xc3\xb3 de la IX Legislatura de l\'Assemblea Popular Suprema el maig de 1990. El desembre de 1991 va ser nomenat Comandant Suprem de l\'Ex\xc3\xa8rcit Popular de Corea. Ja que l\'Ex\xc3\xa8rcit \xc3\xa9s el veritable centre de poder a Corea del Nord, aquest era un pas fonamental. Sembla que el veter\xc3\xa0 ministre de defensa Ah Jin-wu, un dels subordinats m\xc3\xa9s lleials de Kim Il-sung, va procurar l\'acceptaci\xc3\xb3 de Kim Jong-il en l\'entramat de l\'Ex\xc3\xa8rcit com el seg\xc3\xbcent l\xc3\xadder de la Rep\xc3\xbablica Democr\xc3\xa0tica Popular de Corea, a Malgrat la seva manca de servei militar. L\'altre possible candidat, el primer ministre Kim Il (sense relaci\xc3\xb3 de parentiu), va ser destitu\xc3\xaft el 1976. el 1992, Kim Il-sung va declarar p\xc3\xbablicament que el seu fill era responsable de tots els assumptes interns al pa\xc3\xads._NEWLINE_Abans dels anys 80, Corea del Nord estava en una profunda crisi econ\xc3\xb2mica a causa de l\'elevada despesa militar i el bloqueig econ\xc3\xb2mic. Corea del Sud va acusar Kim d\'ordenar el 1983 el bombardeig de Rangun, Birm\xc3\xa0nia, que va matar a 17 funcionaris sud-coreans que estaven de visita, incloent a quatre membres del govern, i un altre el 1987 que va matar 115 persones que anaven a bord del vol 858 de Korean Air. Un agenta nord-coreana va confessar la col\xc2\xb7locaci\xc3\xb3 d\'una bomba en el segon cas.\n_START_SECTION_\nEn el poder\n_START_PARAGRAPH_\nKim Il-sung va morir el 1994 als 82 anys, i Kim Jong-il va ser elegit per l\'Assemblea Popular Suprema com a cap d\'Estat. Encara que el c\xc3\xa0rrec de president es va deixar vacant, semblaba haver estat suprimit en record a la mem\xc3\xb2ria de Kim Il-sung, Kim va ser triat com a Secretari General del Partit i president de la Comissi\xc3\xb3 de Defensa Nacional, per tant \xc3\xa9s el veritable l\xc3\xadder de Corea del Nord._NEWLINE_Amb un ambient hostil internacional, i els desequilibris estructurals produ\xc3\xafts al llarg de d\xc3\xa8cades a causa d\'assignar massa recursos al sector de defensa, i pel bloqueig econ\xc3\xb2mic, Corea del Nord no va renunciar a l\'elevada despesa militar, per considerar-la com l\'\xc3\xbanica manera de garantir la independ\xc3\xa8ncia del pa\xc3\xads i l\'abs\xc3\xa8ncia d\'atacs estrangers._NEWLINE_Pel que fa a la pol\xc3\xadtica interna, Kim va donar mostres ocasionals d\'afavorir reformes econ\xc3\xb2miques similars a aquelles realitzades a la Xina per Deng Xiaobing, i en visites a la Xina va expressar la seva admiraci\xc3\xb3 pel progr\xc3\xa9s econ\xc3\xb2mic de la Xina, per\xc3\xb2 segu\xc3\xad defensant la planificaci\xc3\xb3 econ\xc3\xb2mica de manera ferma, introduint reformes en una l\xc3\xadnia similar a la de l\'economia xinesa, com la col\xc2\xb7laboraci\xc3\xb3 amb Corea del Sud en la zona industrial Kaesong i permetent l\'entrada de capital estranger, la qual cosa es va materialitzar el mar\xc3\xa7 de 2006 en un gran viatge de negocis per a inversors._NEWLINE_En el lapse de temps entre la visita de Kim Dae-jung al seu ve\xc3\xad del nord, la Rep\xc3\xbablica Democr\xc3\xa0tica Popular de Corea va introduir un gran nombre de canvis econ\xc3\xb2mics, incloent augments de salari._NEWLINE_El 22 d\'abril de 2004 es va produir una gran explosi\xc3\xb3 a l\'estaci\xc3\xb3 de tren de Ryongch\xc5\x8fn, diverses hores despr\xc3\xa9s que el tren en qu\xc3\xa8 Kim tornava de la seva visita a la Xina pass\xc3\xa9s per aquesta estaci\xc3\xb3. L\'atemptat va matar m\xc3\xa9s de 3.000 persones. Al principi es va dir que l\'explosi\xc3\xb3 va ser causada per una fallada el\xc3\xa8ctrica, per\xc3\xb2, els reportatges sud-coreans suggereixen que l\'incident va poder haver estat una temptativa d\'assassinat. At\xc3\xa8s l\'a\xc3\xafllament del r\xc3\xa8gim nord-core\xc3\xa0, \xc3\xa9s dif\xc3\xadcil de confirmar o refutar aquesta possibilitat._NEWLINE_El novembre de 2004, l\'ag\xc3\xa8ncia de not\xc3\xadcies ITAR-TASS va publicar uns informes d\'alguns diplom\xc3\xa0tics an\xc3\xb2nims estrangers a Pyongyang havien observat la retirada dels retrats de Kim Jong-il a tot el pa\xc3\xads. El govern nord-core\xc3\xa0 va negar en\xc3\xa8rgicament aquests informes. Radiopress, l\'ag\xc3\xa8ncia de r\xc3\xa0dio japonesa, relatava m\xc3\xa9s tard aquest mateix mes que alguns mitjans de comunicaci\xc3\xb3 nord-coreans havien deixat de referir-se a Kim honor\xc3\xadficament com \xe2\x80\x9cEstimat L\xc3\xadder\xe2\x80\x9d i que en canvi l\'ag\xc3\xa8ncia de difusi\xc3\xb3 coreana central i altres mitjans de comunicaci\xc3\xb3 havien estat descrivint simplement com  el secretari general del Partit dels Treballadors de Corea, president de la Rep\xc3\xbablica Democr\xc3\xa0tica Popular de Corea, la Comissi\xc3\xb3 de Defensa Nacional i el comandant suprem de la Mil\xc3\xadcia Nacional Coreana . No se sap si la possible reducci\xc3\xb3 del culte de personalitat de Kim indica una lluita dins del comandament nord-core\xc3\xa0 o si nom\xc3\xa9s es tracta d\'una temptativa deliberada per Kim per moderar la seva imatge al m\xc3\xb3n exterior o si alguna cosa d\'aix\xc3\xb2 va succeir.\n_START_SECTION_\nRelacions internacionals\n_START_PARAGRAPH_\nEl govern de Kim Jong-il va fer alguns esfor\xc3\xa7os per millorar les seves relacions amb Corea del Sud, i amb l\'elecci\xc3\xb3 de Kim Dae-jung com a president sud-core\xc3\xa0 el 1997 es va iniciar una oportunitat per comen\xc3\xa7ar a negociar. El juny de 2000 hi va haver una reuni\xc3\xb3 d\'alt nivell, la primera entre els l\xc3\xadders de dues Corees, i semblava que comen\xc3\xa7ava un desgla\xc3\xa7 en les relacions, sent possible que s\'envi\xc3\xa9s ajuda sud-coreana al Nord, i inversi\xc3\xb3 del Sud al Nord. Per\xc3\xb2 tots dos l\xc3\xadders eren posteriorment incapa\xc3\xa7os de recon\xc3\xa8ixer qualsevol millora substancial (a difer\xc3\xa8ncia del merament simb\xc3\xb2lic) en les seves relacions._NEWLINE_La relaci\xc3\xb3 de Kim amb els Estats Units va ser dif\xc3\xadcil. El 2000, durant l\'administraci\xc3\xb3 de Bill Clinton, la Secret\xc3\xa0ria d\'Estat Madeleine Albright va visitar Pyongyang, i va aconseguir la promesa de Kim que la Rep\xc3\xbablica Democr\xc3\xa0tica Popular de Corea no continuaria amb el seu programa nuclear si els EUA accedia a subministrar a Corea del Nord altres mitjans energ\xc3\xa8tics. Aquest tracte mai es va dur a terme: la Rep\xc3\xbablica Democr\xc3\xa0tica Popular de Corea va seguir desenvolupant capacitats nuclears, i EUA mai va pagar un substitut de l\'energia nuclear. L\'administraci\xc3\xb3 de George W. Bush va adoptar una postura m\xc3\xa9s dura cap al pa\xc3\xads, acusant-lo de xantatge nuclear. Bush va declarar a la Rep\xc3\xbablica Democr\xc3\xa0tica Popular de Corea de ser part de l\'Eix del mal, juntament amb Iran i Iraq. El govern xin\xc3\xa8s va intentar intervenir entre ambd\xc3\xb3s estats._NEWLINE_L\'abril de 2004 Kim va fer una visita no oficial a Pequ\xc3\xadn (encara que les not\xc3\xadcies de la visita es filtressin) i es va entrevistar amb els l\xc3\xadders xinesos que van tractar de persuadir que una invasi\xc3\xb3 nord-americana de Corea del Nord era improbable i que hauria deixar el programa d\'armes nuclears._NEWLINE_Tot i que hi va haver esperances amb la represa de les converses a sis bandes sobre el desarmament nord-core\xc3\xa0, el febrer de 2005 Kim va agafar per sorpresa la comunitat internacional amb l\'anunci que Corea del Nord posse\xc3\xafa ja un arsenal nuclear, l\'any 2007 va anunciar la realitzaci\xc3\xb3 de la seva primera prova at\xc3\xb2mica, sent condemnat aquest fet per diversos governs del m\xc3\xb3n incloent el seu benefactor i ve\xc3\xad nord, Xina. El maig d\'aquest mateix any 2007, es van filtrar informacions dels serveis d\'intel\xc2\xb7lig\xc3\xa8ncia de Corea del Sud, sobre una suposada greu malaltia al cor del l\xc3\xadder nord-core\xc3\xa0._NEWLINE_A la Cimera intercoreana d\'octubre de 2007 va signar, al costat del President de Corea del Sud, la Declaraci\xc3\xb3 de Pau i Prosperitat per la qual ambd\xc3\xb3s pa\xc3\xafsos es comprometien a posar fi a l\'armistici de la guerra de Corea mitjan\xc3\xa7ant la signatura d\'un tractat de pau, aix\xc3\xad com a desistir del programa d\'armament nuclear nord-core\xc3\xa0.\n_START_SECTION_\nPersonal\n_START_PARAGRAPH_\nLes hist\xc3\xb2ries que Kim va tenir quatre dones no semblen ser veritables: estava legalment casat amb Kim Young-suk, una dona que segons s\'informa, hauria estat escollida per a ell per Kim Il-Sung, encara que hagin estat allunyats durant alguns anys. Kim va tenir una filla d\'ella, Kim Sul-Song (nascuda el 1974). No obstant aix\xc3\xb2 va tenir relacions amb altres dones. El seu fill gran, Kim Jong-nam, va n\xc3\xa9ixer d\'una d\'aquestes relacions, amb Sung Hae-Rim el 1971. La seva darrera companya (descrita de vegades com una amant, de vegades com una esposa) era Ko Young-hee, amb qui va tenir un altre fill, Kim Jong-chul, nascut el 1981 o 1982, i es diu que fou el seu segon fill. L\'agost de 2004, els mitjans de comunicaci\xc3\xb3 occidentals van encoratjar rumors que Ko recentment havia mort a l\'edat de 51 anys de c\xc3\xa0ncer, ia conseq\xc3\xbc\xc3\xa8ncia d\'aix\xc3\xb2, Kim hauria entrat en l\'a\xc3\xafllament i possiblement hauria caigut en una profunda depressi\xc3\xb3 des de la mort de Ko, per\xc3\xb2 aix\xc3\xb2 fou negat pel govern._NEWLINE_Entre les distincions rebudes per Kim Jong-il hi ha el t\xc3\xadtol de Mariscal de la Rep\xc3\xbablica Popular Democr\xc3\xa0tica de Corea a l\'abril de 1992, el t\xc3\xadtol d\'Heroi de la RPDC tres vegades (1975, 1982 i 1992), la "Ordre Kim Il Sung" tres vegades (1978, 1982 i 1992), el "Premi Kim Il Sung" al febrer de 1973 i altres nombroses ordres i medalles, t\xc3\xadtols honoraris, t\xc3\xadtols de professor i doctorats honoraris de diversos pa\xc3\xafsos.'